Karstein Solli

Karstein Solli (født 7. desember 1956 i Trondheim) er en norsk scenekunstner. Han arbeider som skapende og utøvende kunstner innen kunstfeltene dans, teater og performance, og er også en dansepedagog som mange dansere i Norge har hatt som lærer. Han har gitt en rekke kurs og workshops i egen regi, for amatører og profesjonelle, organisasjoner og lag som Noregs Ungdomslag, BUL, Norsk Kulturskoleråds årssamlinger m.m 

Solli arbeider med frie sceniske produksjoner for barn og voksne gjennom Karstein Solli Produksjoner. Som ung lærerskolestudent ble han elev ved det nyetablerte dansestudioet Studio B i Trondheim, der Martha Weman underviste i moderne dans i henhold til Martha Grahams pedagogikk og uttrykk. Han tok senere teaterutdanning fra Jacques Lecoqs skole i Paris og fra Desmond Jones' dramaskole i London. Senere studerte han mime i Amsterdam. 

Sammen med danser og koreograf Marius Kjos mottok han i 1992 Dansekritikerprisen fra Norsk kritikerlag, for danseforestillingen 2-2 Det var nok idretten som tok knekken på oss. Forestillingen ble også til en kortfilm innspilt for og vist på TV under tittelen Det var nok idretten som tok knekken på meg. I 2014 medvirket Solli og Kjos i kortfilmen The Confrontation   

Fra 1997 er Solli mottaker av Statens garantiinntekt for kunstnere. I 2009 ble han tilsatt som kunstnerisk leder hos Seanse-senter for kunstproduksjon i Volda. 

Som førstelektor i skuespill, drama og teaterkommunikasjon har han undervist ved Norges musikkhøgskole i Oslo, Akademi for Scenekunst i Fredrikstad og Høgskulen i Volda. Per 2020 underviser han ved Høyskolen for dansekunst og koreografisk tenkning  i Oslo.

I april 2020 ble han nominert til Frilansprisen, som deles ut av Norsk Skuespillersenter, Norsk Skuespillerforbund og Nordic Black Theatre & Caféteatret.

Referanser 

Norske performancekunstnere
Norske skuespillere
Personer fra Trondheim kommune